Diit 118
Dit puɔnyä kɛ kui̱ juɔ̱c
1
La̱rɛ Kuoth Nhial tɛ̈th lɔaac,
kɛ ɣöö gɔaa ɛ,
nhökdɛ min thil pek tëë thi̱n
amäni cäŋ kɛl!
2
Kä ɛ I-thɛ-rɛl lar jɛ i̱,
“Nhökdɛ min thil pek tëë
thi̱n amäni cäŋ kɛl.”
3
Kä ɛ dhɔr Ä-ron larkɛ jɛ i̱,
“Nhökdɛ min thil pek tëë
thi̱n amäni cäŋ kɛl.”
4
Kä ɛ nɛy tin luɔ̱thkɛ Kuoth Nhial
larkɛ jɛ i̱,
“Nhökdɛ min thil pek tëë
thi̱n amäni cäŋ kɛl.”
5
Rɛy riknikä la cɔalä ni ji̱
lö Kuoth Nhial,
kä curi ɣä loc ɛ ɣöö ci ɣä
lony ɛlɔr.
6
Kɛ ɣöö te Kuoth Nhial kɛɛl kɛ ɣä
/cä bi dual.
Kä ɛŋu mi dëë raan
ɛ lät kä ɣä?
7
Kuoth Nhial tëë kɛɛl kɛ ɣä
bɛ ɣä luäk,
ɣän bä ji̱ tɛ̈rä guic ɛ
juɔckɛ kɛ.
8
Gɔaa ni ɣöö dëë raan ŋa̱thdɛ
la̱th kä Kuoth Nhial,
kä ɣöö dëë raan ŋa̱thdɛ
la̱th kä naath.
9
Gɔaa ni ɣöö dëë raan ŋa̱thdɛ
la̱th kä Kuoth Nhial,
kä ɣöö dëë raan ŋa̱thdɛ
la̱th kä bööth.
10
Ci döör diaal ɣä göl piny,
kä kɛ ciöt Kuɔth Nhial ɣän
bäkɛ joc!
11
Cikɛ ɣä go̱l, cikɛ ɣä go̱l
pëkni diaal,
kä kɛ ciöt Kuɔth Nhial ɣän
bäkɛ joc!
12
Kɛn cikɛ rɔ̱ duɔ̱l ɣä
ce̱tnikɛ tuaar,
duundɛ ɣöö li̱wkɛ ŋut
ce̱tnikɛ mac kuiini,
kä kɛ ciöt Kuɔth Nhial ɣän
bäkɛ joc!
13
Ca ɣä ɣɔk ɛlɔ̱ŋ kɛ ɣöö bä tɛɛth,
duundɛ ɣöö cu Kuoth Nhial
ɣä luäk.
14
Kuoth Nhial ɛ jɛn buɔ̱mdä
kä ɛ ditdä,
kä ɛ jɛn cia̱ käändä mɔ.
15
Tëë kɛ diit jucä ti gɔw tia̱
kiɛtkɛ ni dho̱ri ji̱ cuŋni,
wäkɛ i̱, “Buɔ̱m Kuɔth Nhial
cɛ ti buɔ̱m buɔ̱ɔ̱m la̱t!
16
Kɛ buɔ̱mdɛ cɛ kɔn ka̱m juc,
buɔ̱m Kuɔth Nhial cɛ ti
buɔ̱m buɔ̱ɔ̱m la̱t.”
17
Ɣän /cä bi li̱w, bä tëk,
kä bä tin ci Kuoth Nhial
kɛ la̱t wä lat.
18
Kuoth Nhial cɛ ɣä tɔ̱ŋ ɛlɔ̱ŋ,
duundɛ ɣöö /kenɛ ɣä jakä li̱w.
19
Lepni ɣä thiekni cuŋni,
kɛ ɣöö dëë coth rɛy kɛ kɛ
dëë Kuoth Nhial wä la̱r
tɛ̈th lɔaac.
20
Mɛmɛ ɛ jɛn thi̱i̱k Kuɔth Nhial,
bi ji̱ cuŋni wä rɛc kɛ jɛ.
21
Ɣän la̱rä ji̱ tɛ̈th lɔaac
kɛ ɣöö ci ɣä loc,
kä ci ji̱n a käändä.
22
Jɛn päm in ci ta̱a̱th duëli
jɛ lo̱k,
ɛ jɛn ci ben a päm in
tuɔkɛ ta̱th duëël ɔ.
23
Mɛmɛ ɛ la̱t Kuɔth Nhial,
kä ɛ mi gääy kɔn.
24
Mɛmɛ ɛ jɛn cäŋ in ci
Kuoth Nhial ɛ la̱t,
ta̱nɛ kɛ gɔɔy kɛnɛ
tɛ̈th lɔaac thi̱n.
25
Känkɔ thieec nɛy ni ji̱
lö Kuoth Nhial!
Aɣ, Kuoth Nhial thieec
nɛy ni ji̱,
jakni nyinkɔ kä gɔw!
26
Puɔ̱th akɛ ram mi bëë
kɛ ciöt Kuoth Nhial.
Bakɔ ji̱ poth ni
luaak Kuɔth Nhial.
27
Kuoth Nhial ɛ Kuoth,
kä cɛ kɔn ka̱m buay.
Ɛ te tetkun kɛ kar jiɛn
matdɛ rɔ̱ kɛ cäŋ ti̱mä,
biaa amäni gëk yi̱kä.
28
Ɛ ji̱n Kuothdä, kä ɣän bä ji̱
la̱r tɛ̈th lɔaac,
ɛ ji̱n Kuothdä ɣän
bä ji̱ puany.
29
La̱rɛ Kuoth Nhial tɛ̈th lɔaac
kɛ ɣöö jɛn gɔaa ɛ,
kä nhökdɛ min thil pek
tëë thi̱n amäni cäŋ kɛl.
